Tidlegare sogndalsordførar Karen Marie Hjelmeseter tok over som leiar i Sogn og Fjordane Sp på årsmøtet til fylkespartiet fredag.
Ho tek over leiarvervet etter nytilsett geeralsekretær i Sp, Knut M. Olsen, som var ein aktiv og profilert leiar i dei seks åra han leia fylkespartiet.
- Korleis blir det å ta over etter to sopass profilerte leiarar som Knut M. Olsen og Liv Signe Navarsete?
- Det er ikkje tvil om at både Liv Signe og Knut gjorde ein framifrå jobb med å profilera Sogn og Fjordane Sp dei åra dei hadde leiarvervet. Eg går inn i dette vervet med ønskje om å vera ein synleg og tydeleg leiar, og med utgangspunkt i at Sp skal setja dagordenen i dei politiske sakene i fylket, seier Karen Marie Hjelmeseter.
Og saker og utfordringar å arbeida med fekk den nye Sp-leiaren så og seia frå same timen ho vart valt på årsmøtet. Mellom anna den framtidige sjukehusstrukturen i fylket, som styret i Helse Førde presenterte sitt framlegg om fredag.
- Sjukehusstrukturen er noko som angår alle som bur her i fylket. Framlegga som vart presentert fredag vart flittig debattert på årsmøtet, og eg synest me hadde ein god debatt om dette. Me konkluderte med at det må tilførast sopass med ressursar til spesialisthelsetenesta at eit godt sjukehustilbod kan oppretthaldast. Det er det dei sentrale styremaktene sitt ansvar å syta for, seier Hjelmeseter.
- Me meiner at både organisasjonsforma for spesialisthelsetenesta og finansieringsmodellen må revurderast, seier ho.
Sogn og Fjordane Sp vil ikkje lasta styret og leiinga i Helse Førde for nedleggingsframlegga dei kom med fredag.
Dei har berre gjort jobben sin, og utgreidd alternative løysingar ut frå dei økonomiske rammene dei har å arbeida innanfor, seier Karen Marie Hjelmeseter.